પ્રતિલિપિ લાખો લોકોને એમની પોતાની, માતૃભાષાથી જોડતું ઓનલાઇન સેલ્ફ-પબ્લિશિંગ પ્લેટફોર્મ છે. છેલ્લાં વર્ષોમાં પ્રતિલિપિ નવોદિત લેખકો માટે, એમનું સાહિત્ય લાખો લોકો સુધી વિનામૂલ્યે, એક પણ પૈસાના ખર્ચ વિના, આપમેળે પહાંેચાડતા એક ઉત્તમ પ્લેટફોર્મ તરીકે સાબિત થયું છે. હાલમાં, પ્રતિલિપિની વેબસાઇટ તથા એન્ડ્રોઇડ એપ્લિકેશન ઉપલબ્ધ છે. એક બાજુ, અંગ્રેજીના અજ્ઞાન અને ટૅક્નોલોજીના જ્ઞાનથી દૂર રહેલાં લોકો પોતાના વિકાસથી વંચિત રહી જાય છે. તો બીજી બાજુ, ઇન્ટરનેટના જોરદાર ફેલાવા સાથે હકીકત એ હતી કે ફક્ત ભારતીય ભાષાઓ જ સમજતા નવાસવા ઇન્ટરનેટ યુઝર્સ માટે, એ પોતાની માતૃભાષામાં વાંચી શકે એવું કન્ટેન્ટ, ઓનલાઇન ઉપલબ્ધ જ ન હતું. આ બે અંતિમોને ભેગા કરવાનું કામ પ્રતિલિપિ દ્વારા એના સીઇઓ રણજિતપ્રતાપ સિંહ અને એમના અન્ય ચાર મિત્રો રાહુલ રંજન, પ્રશાંત ગુપ્તા, શંકરનારાયણ દેવરાજન અને સહ્યાદ્રી મોદીએ કર્યું અને ૨૦૧૪માં શરૃ થઈ પ્રતિલિપિ. ત્યારે પ્રતિલિપિ માત્ર બે ભાષામાં વાંચન પૂરું પાડતી હતી, એ બે ભાષા હતી, હિન્દી અને યસ, અફકોર્સ, ગુજરાતી. પછીથી અન્ય ભારતીય ભાષાઓ ઉમેરાઈ.